คปภ.ศึกษารับประกันภัยเลี้ยงกุ้ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คปภ. รับลูกกรมประมงชงบริษัทประกันภัยศึกษาการรับประกันเลี้ยงกุ้งหลังหยุดไปช่วงหนึ่ง เหตุขาดทุนยับ
น.ส.วราวรรณ เวชชสัสถ์ ผู้ช่วยเลขาธิการสายกำกับผลิตภัณฑ์และบุคลากร คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้หารือกับทางสมาคมประกันวินาศภัยให้ไปศึกษาการรับประกันการเลี้ยงสัตว์น้ำ ซึ่งมีความเป็นไปได้ว่าจะสามารถรับประกันการเลี้ยงกุ้งได้ก่อนเป็นอันดับแรก เนื่องจากในอดีตที่ผ่านมาเคยรับประกันแล้ว มีระบบรองรับแล้ว แต่ประสบภาวะขาดทุน ราคากุ้งตกต่ำมาก จึงได้หยุดไปช่วงหนึ่ง
ขณะนี้มีความคิดที่จะเข้าไปรับประกันอีกรอบ แต่จะต้องหาบริษัทรับประกันภัยต่อเข้ามารับความเสี่ยงอีกทอดหนึ่ง ซึ่งจะทำการกำหนดอัตราเบี้ยประกันภัยให้เพียงพอกับความเสี่ยง
“เราได้ขอความร่วมมือกับทางสมาคมประกันวินาศภัยในการคิดอัตราเบี้ยประกันภัยเพื่อเข้าไปรับประกันการเพาะเลี้ยงสัตว์น้ำ โดยเฉพาะกุ้ง คิดว่าจะเริ่มได้ก่อน” น.ส.วราวรรณ กล่าว
น.ส.วราวรรณ กล่าวว่า ในการเข้าไปรับประกันภัยการเพาะเลี้ยงสัตว์น้ำ จะขึ้นอยู่กับปริมาณของผู้ที่ต้องการทำประกันภัยด้วย ซึ่งจะต้องรวมกลุ่มกันมาให้มีจำนวนที่มากเพียงพอที่จะทำให้บริษัทประกันสนใจเข้ามารับงาน โดยทางคปภ.ยินดีที่จะเป็นตัวกลางในการหารือกับบริษัทประกันวินาศภัยในการเข้าไปรับประกันภัยให้ รวมถึงเรือประมงขนาดเล็ก 
ทั้งนี้ หากสามารถรวมตัวกันได้ในปริมาณที่มากพอ การเข้าไปรับประกันภัยสามารถทำได้ โดยให้แจ้งความประสงค์มาที่คปภ. จะได้ดำเนินการประสานงานกับทางสมาคมประกันวินาศภัยต่อไป
น.ส.วราวรรณ กล่าวว่า ขณะนี้เรายังไม่ได้เข้าไปทำประกันการเพาะเลี้ยงสัตว์น้ำ แต่เราเพิ่งจะทดลองการประกันภัยพืชผลจากภัยแล้งกับข้าวโพดเลี้ยงสัตว์เมื่อปี 2552 ซึ่งจะมีการจ่ายค่าชดเชยให้เกษตรกรหากพืชผลเสียหายจากภัยแล้ง โดยปี 2553 จะเพิ่มเป็น 6 จังหวัด คิดเบี้ยประกันภัย 5% ของวงเงินความคุ้มครอง 1,000 บาท 
นอกจากนี้ ในปี 2553 คปภ.จะทดลองประกันภัยพืชผลจากภัยแล้งกับพืชชนิดใหม่คือข้าว ซึ่งคิดเบี้ยประกันภัย 4.64% ต่อวงเงินความคุ้มครอง 1,000 บาท 
ทางด้านกรมประมงกำลังพยายามผลักดันและหาแนวทางเพื่อสนับสนุนให้เกิดการประกันภัยในภาคการประมงอย่างเป็นรูปธรรมในอนาคต เพื่อเพิ่มรายได้ให้กับชาวประมง